Peter Hummelgaard (S), 2025-01-14:
Mange tak for det, og tak for ordet, og også tak for at indkalde til dagens forespørgselsdebat; den har jeg set frem til.
For det drejer sig om et vigtigt emne, nemlig børns og unges misbrug af opioider.
Som jeg også har tilkendegivet flere gange, er det et emne, der ligger både regeringen og mig selv meget på sinde, og som jeg ser med meget stor bekymring på.
Som indenrigs- og sundhedsministeren har redegjort for, er der sket en udvikling i tallene.
Noget tyder på, at tilgængeligheden af opioider er blevet stadig større, og at der er en stigning i antallet, der misbruger opioider.
Flere unge indlægges med opioidforgiftning, flere unge søger hjælp, og nogle dør af deres misbrug.
Opioider kan fås på recept, hvor de bl.a. bruges til behandling af alvorlige smertetilstande, men desværre bliver de også solgt ulovligt som rusmiddel.
Der er eksempler på, at de bliver solgt i kiosker og på sociale medier, hvor unge har en stor del af deres sociale liv.
Og vi hverken kan eller skal acceptere en udvikling, hvor misbrug af opioider bliver udbredt blandt børn eller unge.
Der er spurgt ind til, hvad regeringen har gjort siden 2018 for at stoppe det ulovlige videresalg og den ulovlige import af piller.
På det tidspunkt sad der en konservativ minister på min post, og jeg kan af gode grunde ikke redegøre for, hvilke overvejelser den daværende regering og den daværende justitsminister gjorde sig.
Det, jeg kan redegøre for, er, hvad den nuværende regering har iværksat, og hvad jeg som justitsminister har gjort.
Den nuværende regering tiltrådte i december 2022, og kort tid herefter, nemlig i foråret 2023, igangsatte regeringen et målrettet arbejde sammen med de relevante myndigheder med det formål at tage stilling til, hvilke konkrete tiltag der skulle iværksættes på området.
Det har i arbejdet været vigtigt med mange input fra forskellige sider.
Det har involveret flere myndigheder og ministerier, og som led i det her arbejde var jeg selv i marts 2024 i USA, hvor jeg bl.a. havde lejlighed til at drøfte den amerikanske opioidkrise med de amerikanske myndigheder.
På den baggrund kunne regeringen som nævnt af indenrigs- og sundhedsministeren den 28. oktober sidste år lancere udspillet »Ungdom uden opioider« med 24 konkrete initiativer, der skal forhindre, at udviklingen i antallet af unge med misbrug af opioider løber løbsk.
Der er tale om et omfattende udspil, der skal sætte målrettet ind over for børns og unges misbrug af opioider.
Det handler om mere forebyggelse, om bedre behandling og om tættere overvågning.
Og det handler i høj grad også om højere straffe til de kyniske folk, der sælger opioider til vores unge mennesker.
De skal ikke slippe med milde straffe, når de ødelægger livet for andre.
Derfor lægger regeringen op til at skærpe straffen for ulovligt salg af opioider.
Straffen skal i højere grad afspejle, hvor farlige de her stoffer er.
Det gør den ikke i tilstrækkelig grad, som det ser ud i dag.
Når der sælges narkotika i f.eks. kiosker, skal myndighederne have bedre mulighed for at sætte ind.
Det skal f.eks. være muligt at fratage de involverede retten til at drive kiosk og eventuelt også at opholde sig i kiosken.
Derfor lægger regeringen op til at indføre en særskilt hjemmel til at konfiskere biler, elcykler og andre transportmidler, der bruges til den grove narkokriminalitet, der forsyner børn og unge med farlige stoffer.
Regeringen vil i indeværende folketingssamling fremsætte et lovforslag, der skal implementere de dele af udspillet, der kræver lovændring.
Afslutningsvis vil jeg igen sige tak til ordføreren for forespørgerne for at indkalde til dagens forespørgsel, for misbrug af opioider må ikke få fodfæste blandt børn og unge i Danmark.
Derfor er vi nødt til at vende udviklingen, og det har vi heldigvis stadig muligheden for.
Jeg ser frem til en god debat.
Tak for ordet.